Rassisme moet deur almal veroordeel word, sê VF PlusAndre Slade en Katarina Križáni, bestuurder van die gastehuis. (Foto: Sodwana Bay Guest House) Volgens Mulder is dit onbegryplik dat daar vandag nog mense soos Slade in Suid-Afrika kan wees. “Sy rassistiese opmerkings is werklikheids- en Bybelvreemd – al dink hy blykbaar anders. Ongelukkig is daar nêrens in die wêreld bewyse dat wetgewing teen rassisme, soos wat die regering oorweeg, individue soos Slade se denke of vooroordele sal verander nie.” Maroela Media het vroeër berig André Slade, die eienaar van Sodwana Bay Guest House, het erken dat sy gastehuis nie “swart mense of regeringsamptenare” aanvaar nie. Slade het gesê swart mense is deur God geskape om onderdanig te wees. Volgens hom is sy optrede ŉ opdrag van God. “Ek is julle koning. Ek is die koning op aarde. Julle moet my Inkosi noem,” het hy Woensdag aan verslaggewers gesê. Mulder het bygevoeg ŉ samelewing kan nog individue soos Slade oorleef, maar só ŉ samelewing is in die moeilikheid as leiers sulke rassistiese opmerkings begin maak as deel van hul politieke sienings of vir doeleindes van verkiesingspropaganda. “Leiers stel die voorbeeld en bepaal tot ŉ groot mate die klimaat waarin mense van mekaar verskil en oor mekaar praat. Die algemene goeie verhoudinge in president Nelson Mandela se tyd as president bevestig dit. Om verskeie redes het verhoudinge in Suid-Afrika die afgelope paar jaar agteruitgegaan wat betreur word,” het Mulder gesê. Slade (52) is in Pretoria gebore en getroud met die 27-jarige Katarina Križáni van Slowakye. Die egpaar glo in alternatiewe stelsels soos die Antieke Mesopotamiese mite van Inanna en Enki, wat die basis van hul beskouings oor ras en beskawing vorm. Lees alle vorige berigte oor die Sodwana Bay Guest House op Maroela Media.